Man in hof oor vliegkaartjie-‘slenter’Argieffoto (Pixabay) ŉ 44-jarige man het Woensdag in die Strand-landdroshof in die Wes-Kaap verskyn in verband met ŉ beweerde vliegkaartjie-slenter waarin lugrederye glo R500 000 verloor het. Chandra Kumar Yadav (44) is Dinsdag deur lede van die Valke se Wes-Kaapse eenheid vir ernstige handelsmisdaad in hegtenis geneem. Kapt. Lloyd Ramovha, woordvoerder van die Valke, het gesê Yadav het na bewering die slenter oor ŉ tydperk van agt maande, van Desember 2016 tot September 2017, bedryf. Volgens Ramovha het die beskuldigde glo aan sy slagoffers vertel dat hy vliegkaartjies namens hulle teen ŉ afslagprys kon koop in ruil vir kontantbetaling. Ramovha verduidelik Yadav het glo die inligting van gesteelde kredietkaarte gebruik om die kaartjies aan te koop, wat daartoe gelei het dat die betrokke lugredery altesaam ongeveer R500 000 verloor het. Sommige van die slagoffers se vliegkaartjies is ook gekanselleer voordat hulle die vlugte kon onderneem. ŉ Span van die Valke het verlede maand as deel van hul ondersoek op Yadav se huis in Gordonsbaai toegeslaan waar hulle op elektroniese toerusting waaronder selfone, SIM-kaarte en rekenaars beslag gelê het. Yadav staan tereg op aanklagte van bedrog, vervalsing, geldwassery en oortreding van die wet op elektroniese kommunikasie en transaksies. Die saak is tot 25 Oktober uitgestel en hy bly in aanhouding.